|  |
| --- |
| **A black and white drawing of a flower  Description automatically generated** |
|  |
| **ALYTAUS MIESTO SAVIVALDYBĖS ADMINISTRACIJOS** |
| **VIEŠŲJŲ PIRKIMŲ SKYRIUS** |
|  |
| Biudžetinė įstaiga, Rotušės a. 4, LT-62504 Alytus, tel. (8 315) 55 127, faks. (8 315) 55 191,  el. p. viesieji\_pirkimai@alytus.lt.  Duomenys kaupiami ir saugomi Juridinių asmenų registre, kodas 188706935 |

|  |  |  |
| --- | --- | --- |
| Tiekėjams |  | 2025-12-29 |
|  |  |  |
|  |  |  |
| **DĖL pRANEŠIMŲ NAGRINĖJIMO** | | |
|  |  |  |

Alytaus miesto savivaldybės administracijos Viešųjų pirkimų komisija (toliau – komisija), 2025-12-29 posėdyje, vadovaudamasi Viešųjų pirkimų įstatymo (toliau – VPĮ) 36 str. 5 d. ir supaprastinto viešojo pirkimo **Renginių salės apšvietimo ir garso įrenginiai su montavimu** atviro konkurso būdu bendrųjų sąlygų (pirkimas ID 5959863) 5.2 p., išnagrinėjo centrinės viešųjų pirkimų informacinės sistemos priemonėmis gautus pranešimus ir teikia atsakymus.

**Pranešimas Nr. 481271, pateiktas 2025-12-22 12:51 val.**

1. Prašome pateikti montavimo darbams ir medžiagoms reikalingus duomenis - planus, aktualias patalpų nuotraukas, preliminarias montavimo vietas ir pan.

2. Prašome paaiškinti sutarties 13.1.1. punkto aplinkosauginį reikalavimą, paaiškinant ar nustatytas reikalavimas galioja tik prekių pristatymui, ar nustatytas reikalavimas galioja ir montavimo darbams ir medžiagoms, kurios pagal sutartį taip pat nurodomos kaip Prekės.

3. Prašome paaiškinti kaip skaičiuojamas 13.1.1 punkte nustatytas reikalavimas, nes nustatytas 60 ir 90 minučių terminas darbo dienoms išskirtinai intervale nuo 13 iki 16 valandos, visiškai eliminuoja dienos dalį - rytą.

4. Prašome paaiškinti kokius konkrečiai dokumentus tiekėjas turi pateikti pagal 13.1.1 punkto reikalavimą, kad būtų jį atitinkantis?

5. Prašome paaiškinti, kodėl vieniems apšvietimo prožektoriams Techninėje specifikacijoje yra privaloma registruoto prekinio ženklo "Powercon" jungtis, o kietiems prožektoriams tokio reikalavimo nekeliate.

6. Prašome paaiškinti kodėl įrenginiui 6 "Efektų mašina" galima siūlyti įrenginį su "powerCON arba analogiškas maitinimo lizdas", bet pozicijose 3 "Par tipo prožektorius" ir 4 "Bar tipo prožektorius" privalo būti tik "powerCon" jungtis ir analogiška negali būti siūloma, nes nėra to leidžiančio prierašo.

**Atsakymas:**

1. Vadovaujantis specialiųjų pirkimo sąlygų 4 priedo „Techninė specifikacija“ lentelės 20.1 ir 20.3 punktais, tiekėjas yra atsakingas už apšvietimo tvirtinimo sistemos suprojektavimą ir pagaminimą bei privalo suderinti siūlomos apšvietimo ir akustinės sistemų montavimo vietas su perkančiąja organizacija.

Šiuo metu perkančioji organizacija nėra numačiusi galutinių tvirtinimo vietų. Tikimasi, kad tiekėjai, remdamiesi savo profesionaliomis kompetencijomis, pateiks siūlomas įrangos montavimo vietas, pagrįs savo sprendinius ir suderins juos su perkančiąja organizacija, kaip numatyta pirkimo sąlygose.

Tiekėjas taip pat privalo savarankiškai įvertinti su tvirtinimo sistemos parinkimu, projektavimu, gamyba ir montavimo sprendimais susijusius kaštus bei įtraukti juos į savo pasiūlymo kainą.

Pridedame salės planą ir aktualias patalpų nuotraukas.

2. Sutarties 13.1.1 punkte nustatytas reikalavimas taikomas Prekių (įskaitant medžiagas, kurios pagal Sutartį laikomos Prekėmis) pristatymui.

Šis reikalavimas netaikomas montavimo darbams.

3. Sutarties 13.1.1 punkte nustatyti laiko intervalai nėra pristatymo trukmės ar darbo laiko apribojimas, o nustato leistiną Prekių pristatymo (atvykimo ir perdavimo Pirkėjui) laiką, siekiant išvengti kelių eismo piko valandų.

4. Sutarties 13.1.1 punkte nurodyti dokumentai pateikti kaip pavyzdys. Tiekėjas, Pirkėjui pareikalavus, gali pateikti bet kuriuos objektyvius dokumentus arduomenis, pagrindžiančius, kad:

* prekės buvo pristatytos ne kelių eismo piko valandomis;
* buvo pasirinktas trumpiausias galimas maršrutas.

Tokiais dokumentais galėtų būti transporto priemonės maršruto planas, GPS ar navigacijos sistemų duomenys, tachografo informacija, važtaraščiai su laiko žymomis ar kiti lygiaverčiai įrodymai.

5. Reikalavimas „PowerCon“ jungčiai taikomas tik tam tikriems prožektoriams, kuriuose toks jungčių tipas dažniausiai naudojamas dėl galingumo ir eksploatacijos sąlygų.

Kitų prožektorių atveju tiekėjas turi užtikrinti, kad siūlomi įrenginiai turėtų suderinamas jungtis, nes pagal pirkimo sąlygas tiekėjas yra atsakingas už visos apšvietimo sistemos komponentų tarpusavio suderinamumą ir tinkamą veikimą.

Reikalavimas PowerCon jungčiai nustatytas dėl profesionalaus montavimo poreikių, užtikrinant saugų ir patikimą maitinimą bei apšvietimo sistemos suderinamumą.

Efektų mašinai leidžiama siūlyti įrenginį su PowerCon arba analogišku maitinimo lizdu, nes tai nesutrikdo sistemos veikimo ir atitinka funkcinius reikalavimus.

Atkreiptinas dėmesys, kad specialiųjų pirkimo sąlygų priede „Techninė specifikacija“ nurodyta, kad jeigu apibūdinant pirkimo objektą šioje techninėje specifikacijoje nurodytas konkretus modelis ar tiekimo šaltinis, konkretus procesas, būdingas konkretaus tiekėjo tiekiamoms prekėms ar teikiamoms paslaugoms, ar prekių ženklas, patentas, tipai, konkreti kilmė ar gamyba, turi būti laikoma, kad kiekviena tokia nuoroda yra pateikta su žodžiais „arba lygiavertis“.

**Pranešimas Nr. 481373, pateiktas 2025-12-22 13:29 val.**

„Prašome paaiškinti nesutapimą tarp skirtingų pozicijų.

Pozicijoje 7 „Šviesos valdymo pultas“ yra nurodyta, kad įrenginys turi palaikyti „ne mažiau 4000“ kanalų, kas atitinka 8 visatas pagal DMX512 protokolą (8x512=4096 kanalai). Tuo pačiu nurodoma, kad įrenginys turi turėti ne mažiau kaip tokias jungtis „2xDMX“, kas sudarytų 1024 DMX kanalus. Įrenginys turėtų palaikyti DMX ir ArtNet protokolus.

Pagal principą DMX arba Artnet signalas siunčiamas į pozicijoje 8 „DMX signalų šakotuvas“ norimą įsigyti įrenginį (1 vnt.). Šio įrenginio pozicijoje nustatytas reikalavimas palaikomam DMX kanalų skaičiui „Ne mažiau 2000“, kas atitiktų 4 visatas pagal DMX512 protokolą (4x5112=2048).

Šiam įrenginiui taip pat nustatėte reikalavimą palaikomiems protokolams DMX ir ArtNet. Protokolams reikalaujate ir būtinas įvestis ir išvestis „Įvestys ne mažiau 2x DMX, 1xRJ45“, ir „Išvestys Ne mažiau kaip 8xDMX“. Papildomai reikalaujamas funkcionalumas „Turi būti galimybė DMX išvestims priskirti ir DMX ir ArtNet įvestis vienu metu“.

Taip pat perkamas įrenginys 9 pozicijoje „Programuojamas DMX signalų įrenginys“, kuriam nustatomas valdymas „Ne mažiau kaip 512 DMX kanalų“.

Todėl prašome paaiškinti kam reikalingas pultas, kuris turi palaikyti ne mažiau kaip 4000 kanalų, kai DMX šakotuvas turi skirstyti tik 2000 kanalų, o įrašymo įrenginys turi įrašyti tik 512 kanalų?“

**Atsakymas:**

Reikalavimai DMX šakotuvui ir DMX signalų įrašymo įrenginiui suformuluoti atsižvelgiant į rinkoje esančius produktus bei Perkančiosios Organizacijos poreikius.

Atkreipiame dėmesį, kad skirstomų kanalų skaičiaus reikalavimai yra minimalūs. Už sistemos diegimą atsako tiekėjas, kuris prisiima atsakomybę už visų sistemos komponentų suderinamumą. Jei tiekėjas mano, kad minimalūs reikalavimai nepakankami, jis gali siūlyti įrenginius su aukštesniais parametrais nei nurodyta techninėje specifikacijoje.

**Pranešimas Nr. 481389, pateiktas 2025-12-22 13:32 val.**

„Prašome paaiškinti ar pirkimo biudžetas nustatytas Pirkėjo rinkos analizės būdu (ieškant kainų internete, siunčiant atskiras užklausas ir pan.), ar nustatytas konkretaus juridinio arba fizinio asmens pateikto pasiūlymo pagrindu.

Jeigu pirkimo biudžetas nustatytas juridinio arba fizinio asmens komercinio paisūlymo pagrindu, prašome paviešinti šį asmenį.

Pažymime kad klausimas yra susijęs su EBVPD nustatytais reikalavimais.“

**Atsakymas:**

Pirkimo biudžetas buvo nustatytas vadovaujantis VPĮ nuostatomis, atlikus rinkos tyrimą ir įvertinus perkančiosios organizacijos poreikį bei rinkoje vyraujančias kainas.

**Pranešimas Nr. 481450, pateiktas 2025-12-22 13:55 val.**

„Tiekėjas atidžiai įvertinęs pirkimo Techninę specifikaciją teikia šį prašymą.

Perkančioji organizacija yra pridarius klaidų techninėje specifikacijoje apibūdindama jungtis, protokolus ir signalus. Pažymėtina, kad ne vienoje pozicijoje, Perkančioji organizacija nurodyama jungtį, ją neteisingai įvardina kaip „DMX“. DMX yra trumpinys iš DMX512 signalo protokolo, o ne jungties tipas. Taip kaip TCP/IP yra valdymo protokolas, o jungties tipas yra RJ45 arba Powercon yra jungties tipas, o ne maitinimo tipas. Tas pats pažymėtina ir apie tokias neegzistuojančias jungtis ypač dar lizdus kaip „Power In“, „Power Out“ techninės specifikacijos punkte 5.8.“

**Atsakymas:**

Atkreipiame dėmesį, kad Techninėje specifikacijoje nurodytos jungtys, protokolai ir signalai yra pateikti kaip techninė deklaracija, siekiant tiksliai apibrėžti įrenginių funkcinius reikalavimus ir užtikrinti jų suderinamumą sistemoje.

Terminas „DMX“ nurodytas kaip protokolas, o ne fizinė jungtis; fizinės jungtys nurodytos atitinkamose eilutėse (pvz., PowerCon, RJ45). Pavyzdžiui, 5.8 punkte minimi „Power In“ ir „Power Out“ nėra papildomi reikalavimai jungtims, o tik deklaracija, apibūdinanti maitinimo įvestį ir išvestį.

**Pranešimas Nr. 481827, pateiktas 2025-12-22 15:40 val.**

Dėl TS reikalavimų patiklsinimo

1. 1. Fresnel prožektorius – 8 vnt.

TS reikalavimas: 1.1. Tipas - Baltos šviesos prožektorius su Fresnel lešiu.

Ar gali būti siūlomas Fresnel prožektorius su RGBWW arba RGBALC LED šviesos šaltiniu, kuris atitinka visus kitus Tehninės specifikacijos reikalavimus (įskaitant baltos šviesos spalvinės temperatūros ir CRI indekso parametrus)?

2. 1. Fresnel prožektorius – 8 vnt.

TS reikalavimas: 1.6. Apšvietimas - 5 metrų atstumu šviesos spindulys turi sukurti apšvietimą ne mažesnį kaip 1000 Lx.

Prašome patikslinti šį reikalavimą, nurodant, prie kokio spindulio sklaidos kampo (pvz., 17° ar 30°) turi būti užtikrinamas apšvietimas ne mažesnis kaip 1000 lx 5 metrų atstumu.

3. 12. Žemo dažnio akustinė sistema – 2 vnt..

TS reikalavimas: 12.4. Jautrumas - Ne mažiau kaip 100 dB.

Prašome patikslinti, ar reikalaujamas jautrumas „ne mažiau kaip 100 dB“ turi būti nurodomas / pasiekiamas laisvo lauko (Free field) ar pusės erdvės (Half space) sąlygomis.

Taip pat prašome patiklsinti ar nurodomas / pasiekiamas jautrumas prie 1W/1m ar 2.83 V/1 m.

4. 13. Stiprintuvas – 1 vnt.

TS reikalavimas: 13.1. Tipas - Ne mažiau 4 kanalų garso stiprintuvas.

Prašome patikslinti, ar reikalavimas „ne mažiau kaip 4 kanalų garso stiprintuvas“ yra korektiškas ir priimtinas perkančiajai organizacijai, atsižvelgiant į tai, kad iš viso perkamos 6 akustinės sistemos (10. Akustinė sistema – 2 vnt., 11. Akustinė sistema – 2 vnt., 12. Žemo dažnio akustinė sistema – 2 vnt.), kurios turi būti prijungtos prie perkamo stiprintuvo.“

**Atsakymas:**

1. Reikalavimuose nenurodyta LED šviesos šaltinio tipas, todėl gali būti siūlomi prožektoriai su RGBWW arba RGBALC LED šviesos šaltiniu, kuris atitinka visus kitus Techninės specifikacijos reikalavimus (įskaitant baltos šviesos spalvinės temperatūros ir CRI indekso parametrus).

2. Reikalavimuose sklaidos kampas nesusietas su paviršiaus apšviestumu, todėl tiekėjas gali siūlyti prožektorius kurie užtikriną paviršiaus apšviestumą nepriklausomai prie kokio sklaidos kampo tas apšviestumas yra pasiekiamas.

3. Reikalavimuose garsiakalbių jautrumui nėra detalizuotos matavimo sąlygos ir metodika. Pasiūlymo vertinimo metu bus tikrinamas atitikimas formaliam techninės specifikacijos reikalavimui, kaip jis yra suformuluotas, t. y. „ne mažiau kaip 100 dB“, neapibrėžiant konkrečių matavimo sąlygų.

4. Techninės specifikacijos 13.1 punkte nustatytas reikalavimas „ne mažiau kaip 4 kanalų garso stiprintuvas“ yra korektiškas ir priimtinas perkančiajai organizacijai. Pažymime, kad tai yra minimalus techninis reikalavimas.

**Pranešimas Nr. 481839, pateiktas 2025-12-22 15:45 val.**

Pirkimas paskelbtas 2025-12-19 15:21 (penktadienį), nustatytas paaiškinimų pateikimo terminas 2025-12-23 00:00 (antradienis). Nors pasiūlymų pateikimo terminas yra tik 2025-12-30 dieną, bet tiekėjai prašymus gali pateikti faktiškai tik 1 darbo dieną, t. y. pirmadienį 2025-12-22 dieną iki 24:00 valandos.

Tačiau „Specialiųjų pirkimo sąlygų 1 priedas „Terminai““ yra nustatyti visai kitokie terminai. Eil. Nr. 3 nurodoma, kad „Prašymą paaiškinti, patikslinti pirkimo sąlygas tiekėjas turi pateikti ne vėliau kaip: 6 (šešios) dienos iki pasiūlymų pateikimo termino dienos“. Kas yra 2025-12-24 00:00, bet ne 2025-12-23 00:00.

Todėl prašome paaiškinti arba patikslinti kuo tiekėjams vadovautis prašymų pateikimo terminui.

**Atsakymas:**

Vadovaujantis Specialiųjų pirkimo sąlygų 1 priede „Terminai“ esančia informacija, prašymą paaiškinti, patikslinti pirkimo sąlygas tiekėjas turi pateikti ne vėliau kaip 6 (šešios) dienos iki pasiūlymų pateikimo termino dienos. Komisija, vadovaudamasi VPĮ 36 str. 6 d. ir bendrųjų pirkimo sąlygų 5.4. punktu, nutarė pratęsti pasiūlymų pateikimo terminą iki 2026-01-05 09.00 val. Atsižvelgiant į tai, prašymus paaiškinti, patikslinti pirkimo sąlygas tiekėjas turi pateikti ne vėliau kaip iki 2025-12-29 imtinai.

**Pranešimas Nr. 482134 pateiktas 2025-12-22 18:42 val.**

1. Prašome paaiškinti pozicijoje 5 „PAR prožektorius“ nustatytą 5.4 reikalavimą „Aušinimo sistema Pasyvi“. Prašome paaiškinti, kodėl šiam vienam prožektoriui iš visų perkamų prožektorių yra keliamas pasyvaus aušinimo reikalavimas. Kodėl visi kiti prožektoriai gali būti su aktyvia aušinimo sistema?

2. Pozicijoje 3 „PAR tipo prožektorius“ esate nustatę 3.6 punkto reikalavimą „Nuolatinio spalvų koreagavimo funkcija“. Prašome paaiškinti šią funkciją, galite pateikti šios funkcijos apibrėžimą anglų kalba.

3. Pozicijoje 15 „Bevielių mikrofonų komplektas“ esate nustatę 15.7 reikalavimą „Komplekte turi būti priedai, skirti montuoti į RACK spintą /.../“. Prašome paaiškinti ar šis reikalavimas keliamas išskirtinai tik imtuvams ar ir kitiems įrenginiams. Jeigu ir kitiems įrenginiams, prašome nurodyti tokius įrenginius.

4. Pozicijoje 15 „Bevielių mikrofonų komplektas“ esate nustatę 15.7 reikalavimą „Komplekte turi būti priedai, skirti montuoti į RACK spintą ir priedai skirti iškelti antenas iš RACK spintos“. Prašome paaiškinti kur turi būti iškeltos antenos, kad tiekėjas galėtų įsivertinti reikalingas medžiagas.

5. Prašome patikslinti 12.2 punkte nustatytą reikalavimą „Apatinė atkuriamų dažnių riba Ne daugiau kaip 45Hz“. Tokiame reikalavime turėtų būti naudojamas kitoks žodis nei „daugiau“, nes reikalavimas yra apie dažnių juostą. Dažnių juostos savybės apibūdintinos žodžiais „aukščiau“, „žemiau“. Ne pagal suformuluotą reikalavimą tiekėjui neaišku ar geresnė akustinė sistema Perkančiąjai organizacijai yra aturianti platesnį dažnių spektrą iki 38Hz ar kaip tik, atkurianti 50Hz.

6. Pozicijoje 8 „DMX signalų šakotuvas“ norima įsigyti įrenginį (1 vnt.). Šio įrenginio pozicijoje nustatytas reikalavimas palaikomam DMX kanalų skaičiui „Ne mažiau 2000“, kas atitiktų 4 visatas pagal DMX512 protokolą (4x5112=2048). Šiam įrenginiui taip pat nustatėte reikalavimą palaikomiems protokolams DMX ir ArtNet. Protokolams reikalaujate ir būtinas įvestis ir išvestis „Įvestys ne mažiau 2x DMX, 1xRJ45“, ir „Išvestys Ne mažiau kaip 8xDMX“. Papildomai reikalaujamas funkcionalumas „Turi būti galimybė DMX išvestims priskirti ir DMX ir ArtNet įvestis vienu metu“.

Prašome paaiškinti ar nustatyta reikalavimų visuma, tiekėjas privalo įsivertinti ne mažiau kaip 2 (dviejų) DMX512 signalo magistrales ir ne mažiau kaip 1 (vieną) ArtNet signalo magistralę tarp pulto ir DMX šakotuvo.

7. Pozicijoje 20 „Kitos sąlygos“ esate nustatę reikalavimą „Turi būti pagamintos ir sumontuotos prie lubų apšvietimo tvirtinimo konstrukcijos, kurių vamzdžio diametras yra 50 mm. (+/-2 mm.), bendras numatytas konstrukcijų ilgis turi būti ne mažesnis kaip 18 metrų“. Prašome paaiškinti kokios spalvos turėtų būti šios konstrukcijos, kad tiekėjas galėtų tai įsivertinti savo pasiūlyme.

8. Perkančioji organizacija šiuo pirkimu perka Fresnel prožektorius 8 vnt., PAR tipo prožektorius 8 vnt., Bar tipo prožektorius 4 vnt., PAR prožektorius 4 vnt. ir Efektų mašiną 1 vnt. Tiekėjas, įvertinęs kiekvieno iš įrenginių technines specifikacijas nustatė, kad apibūdintas Fresnel prožektorius daugiausiai naudoja 5 (penkis) DMX kanalus, bendrai 8 vienetai naudos 40 DMX kanalų. Apibūdinti PAR tipo prožektoriai COB versija naudoja iki 10 DMX kanalų, bendrai 4 vienetai naudos 40 DMX kanalų. RGBW PAR tipo prožektoriai naudoja iki 15 DMX kanalų, bendrai 4 vienetai naudos 60 DMX kanalų. Apibūdinti PAR prožektoriai naudoja iki 100 DMX kanalų, bendrai 4 vienetai naudos 400 DMX kanalų. Efektų mašinos naudoja iki 5 DMX kanalų. Taigi, įvertinus galimą maksimalų perkamos apšvietimo įrangos DMX kanalų skaičių, matome, kad visiems įrenginiams valdyti reikalingi 545 DMX kanalai. Viena DMX512 visata leidžia valdyti 512 DMX kanalų, todėl 2 (dviejų) DMX512 visatų valdymo pultas būtų išnaudojamas tik šiek tiek daugiau nei 50 procantų turimų DMX kanalų skaičius. Pažymėtina, kad DMX kanalų skaičiavime tiekėjas jau įvertino maksimalų kiekvieno įrenginio DMX kanalų skaičių, nors daugeliui vartotojų apšvietimo įrenginiai programuojami su mažesniu DMX valdymo kanalų skaičiumi dėl paprastesno įrenginių valdymo. Todėl tiekėjui neaišku kam siekiama įsigyti net 4 kartus daugiau maksimaliai valdomų DMX kanalų apšvietimo pultas. Juolab, kad tai yra tiesiogiai susiję su racionaliu pirkimui skirtų lėšų naudojimu.

**Atsakymas:**

1. Šis prožektorius numatomas naudoti tais atvejais, kai būtinas visiškai tylus veikimas, pavyzdžiui, renginių, repeticijų ar kitų veiklų metu, kai papildomas mechaninis triukšmas yra nepageidaujamas. Todėl šiai pozicijai nustatytas pasyvaus aušinimo reikalavimas.

Kiti techninėje specifikacijoje numatyti prožektoriai, yra skirti kitoms funkcijoms ar darbo režimams (scenarijams), kuriuose trumpalaikis ar nedidelis aktyvaus aušinimo keliamas triukšmas neturi esminės įtakos bendram naudojimui, todėl jiems leidžiamas aktyvus aušinimas.

2. RGBW tipo prožektoriuose „Nuolatinio spalvų koregavimo funkcija“ reiškia pastovią (vidinę) spalvų korekciją, kuri veikia nepriklausomai nuo DMX valdymo signalų ir yra skirta tikslesniam spalvų atvaizdavimui, ypač baltos spalvos formavimui.

Papildomas šios funkcijos apibrėžimas anglų kalba nebus teikiamas, siekiant išvengti galimų netikslumų ar klaidinančių formuluočių, kurios galėtų lemti nevienodą reikalavimo interpretavimą.

3. Reikalavimas 15.7 dėl priedų montavimui į RACK spintą taikomas tik bevielių mikrofonų imtuvams.

4. Antenos turi būti iškeliamos iš RACK spintos kuriose montuojami imtuvai, o antenų lokacija turi būti tokia, kuri užtikrintų geriausią ryšio kokybę. Antenų iškėlimo vieta yra tiekėjo atsakomybė. Tiekėjas privalo užtikrinti viso bevielių mikrofonų komplekto tinkamą veikimą.

5. Techninės specifikacijos 12.2 punkte nurodytas reikalavimas „Apatinė atkuriamų dažnių riba – ne daugiau kaip 45 Hz“ reiškia, kad minimali dažnių riba turi būti 45 Hz arba žemesnė.

6. Tiekėjas pats turėtų įvertinti reikalingų magistralių tipus ir kiekį. Perkančioji organizacija pabrėžia, kad tiekėjas yra atsakingas už visos sistemos diegimą ir suderinamumą.

7. Pagal 20.1 punkto reikalavimus „Apšvietimo tvirtinimas“, „Tiekėjas laimėjęs konkursą ir pasirašęs tiekimo sutartį turės suprojektuoti ir pagaminti apšvietimo tvirtinimo sistemą.“ Apšvietimo tvirtinimo sistemos spalvą tiekėjas turės suderinti su perkančiąja organizacija jos projektavimo metu.

8. Įvertinus maksimalų kiekvieno įrenginio DMX kanalų skaičių, visi apšvietimo įrenginiai galėtų būti valdomi ir pultu, palaikančiu mažesnį kanalų skaičių. Tačiau pasirinktas reikalavimas dėl DMX kanalų skaičiaus užtikrina sistemos lankstumą ateityje, leidžiant prijungti papildomus apšvietimo įrenginius.

Atsižvelgiant į rinkoje siūlomus pultus, jų palaikomą kanalų skaičių bei kainą, perkančioji organizacija techninės specifikacijos reikalavimus laiko racionaliais tiek techniniu, tiek efektyvaus lėšų panaudojimo požiūriu.

Komisija, vadovaudamasi VPĮ 36 str. 6 d. ir bendrųjų pirkimo sąlygų 5.4. punktu, nutarė pratęsti pasiūlymų pateikimo terminą iki 2026-01-05 09.00 val.

Viešųjų pirkimų skyriaus vedėjo pavaduotoja Sandra Dabkevičienė